איך נראו הלוקים המוצלחים ביותר על השטיח האדום ב-2014?
שנת 2014 עדיין לא נגמרה, וכבר קשה לזכור מי זכה בפרסים בטקסים הגדולים. את הלוקים הנוצצים שנראו על השטיחים האדומים, לעומת זאת, אי אפשר לשכוח. מדי שנה משקיעות המפורסמות לא מעט זמן, אנרגיה וכמובן כסף, על מנת להבטיח את מקומן ברשימות המתלבשות הטובות. תעשייה זו מפרנסת לא מעט אנשים, ובהם סטייליסטים, מעצבי אופנה, מעצבי שיער ומאפרים. אנחנו, שזוכות להתמוגג מול התמונות עתירות הפלאשים מרחוק, אומנם לא מצוידות בצבא של אנשי מקצוע, אבל אין שום סיבה שלא ניקח קצת השראה מהלוקים של הכוכבות הגדולות לרגל מסיבות הסילבסטר הקרבות. אספנו תשעה אאוטפיטים מוצלחים במיוחד מהשטיחים האדומים של 2014, שכדאי לנסות לאמץ בבית עם כמה התאמות מקומיות.
דוגמנית השנה או וואנבי חסרת תקנה: מי את באמת קארה דלווין?
האירוע: טקס פרסי האוסקר.
הבגדים: שמלת מקסי של פראדה בגוון תכלת עם מחשוף עמוק, חגורה במותן וחצאית מתנפנפת ועתירת בד.
השיער: קצוץ ומסורק בקפידה עם קשת דקיקה שמוסיפה טוויסט צעיר ומתוחכם.
האיפור: עדין, רענן וכמעט בלתי נראה.
השורה התחתונה: החיבור בין שמלה בצבע תכלת לקשת בשיער אולי נשמע כמו תחפושת זולה של סינדרלה, אבל במקרה הזה ניונגו הצליחה להיראות כמו נסיכת סטייל אמיתית. לאירוע נוצץ פחות מהשטיח האדום של טקס האוסקר היינו שומרים על הקשת והצבעוניות הפסטלית, ומוותרים על השובל והמחשוף העמוק.
האירוע: טקס פרסי גלובוס הזהב.
הבגדים: שמלת מקסי עשויה תחרה של ארמאני פריווה.
השיער: תסרוקת "בוב" מעוגלת.
האיפור: בהיר וטבעי למראה.
השורה התחתונה: שמלת התחרה השחורה עם הצווארון הסגור גורמת לבלאנשט להיראות גבוהה מתמיד, ובשילוב השיער הבלונדיני הרך נוצר גלאם הוליוודי קלאסי אך לא קלישאתי. לסילבסטר היינו בוחרות בשמלת תחרה ארוכה פחות ומוותרות על התכשיטים הנוצצים.
האירוע: טקס פרסי הסרטים הבריטי – הבאפטה.
הבגדים: ג'ולי ויתרה על הבחירה הקלאסית בשמלה, ולבשה במקומה חליפה מחויטת של סאן לורן, כולל ז'קט טוקסידו, חולצה לבנה מכופתרת, מכנסיים שחורים ועניבת פרפר פרומה. להשלמת המראה: תכשיטים של טיפאני ונעלי סטילטו שחורות.
השיער: פזור וגולש. נראה כי עיקר המאמצים הושקעו בתסרוקת שתיראה לא מתאמצת.
האיפור: עיניים מעושנות ושפתיים בגוון טבעי.
השורה התחתונה: ג'ולי משדרת – לא התאמצתי בכלל, ואני עדיין האישה הכי יפה בעולם. תמיד נחמד לפגוש לוק שמשתמש במוטיבים מהמלתחה הגברית על השטיח האדום, בעיקר אם הוא מצליח להיות יותר סקסי משמלות ערב גרנדיוזיות. בישראל אפשר להסתפק בז'קט הטוקסידו ולצוות אותו לשמלה קלילה או מכנסי ג'ינס.
האירוע: טקס פרסי הגראמי.
הבגדים: שמלה של גוצ'י פרימייר העשויה שתי שכבות – השכבה התחתונה אטומה וכסופה, והעליונה מבד רשת בשילוב קריסטלים.
השיער: שביל בצד וקוקו רפוי.
האיפור: שפתון ורדרד ועיניים מעושנות בגוני כסף ואפור.
השורה התחתונה: קל מאוד להיכשל עם בגדים כסופים ולהיראות כמו עטיפת שוקולד מנצנצת, אך סוויפט – שמשלימה בימים אלו מהפך אופנתי מבורך – מצליחה לייצר לוק רענן ושיקי בזכות גזרה פשוטה הממתנת את הבד הדומיננטי. מי שלא פוחדת להסתכן, יכולה לאמץ פריט אחד כסוף – כמו גופייה עדינה, יחד עם מכנסי ג'ינס רפויים וז'קט שחור קטן.
האירוע: "צ'רלס ג'יימס: מעבר לאופנה", ערב גאלה במוזיאון המטרופולין בניו יורק.
הבגדים: חצאית מקסי בגוון ורוד עז עם שסע עמוק וגופיית מידריף בגוון ורוד בהיר יותר – שתיהן של ת'אקון, ותיק קלאץ' בצורת קופסה של טוד'ס.
השיער: צמה רפויה שנחה על הכתף.
האיפור: עיניים מעושנות בגוני חום-ורדרד ושפתיים בגוון ורוד טבעי.
השורה התחתונה: למרות שהצבע הוורוד נחשב במשך שנים רבות למתכון לכישלון על השטיח האדום, סטון מצליחה להרכיב בעזרתו מראה קליל, חינני ובלתי נשכח. בניגוד לשמלות שטיח אדום רבות אחרות, זה לוק שאפשר בקלות להמיר גם למסיבה בישראל.
האירוע: ערב הפתיחה של פסטיבל קאן.
הבגדים: שמלת מקסי בגוון יין של גוצ'י פרימייר, העשויה מבד שיפון פליסה עדין עם מחשוף גיאומטרי. להשלמת המראה: סנדלי זהב של קסדיי ותכשיטים של לוריין שוורץ.
השיער: אסוף בצמה גבוהה.
האיפור: עיניים מעושנות ומודגשות בשחור ושפתיים בגוון טבעי.
השורה התחתונה: השמלה מפוסלת על גופה של לייבלי באופן מושלם, ויחד עם הצבע הדרמטי והגזרה המיוחדת בחלק העליון – מדובר באחד הלוקים המנצחים של השנה. גוון היין הפך מאז לאחד מצבעי החובה לעונה הקרובה, כך שמומלץ בהחלט לפנות לו מקום במלתחה.
הבגדים: שמלה אדומה של דיור קוטור עם הפתעה בחלק האחורי – גב השמלה פתוח לחלוטין בגזרת סינר, וחושף מכנסיים שחורים הדוקים. את הלוק משלימים עגילים של דיור ונעליים של רוג'ר ויויאר.
השיער: מסורק לצד ואסוף לאחור.
האיפור: שפתון אדמדם ועיניים מודגשות בשחור.
השורה התחתונה: אי אפשר שלא לברך על ההתנערות של השחקניות הצעירות מהסגנון העמוס שמזוהה עם אירועי השטיח האדום. הגישה הרעננה של ווטסון לסטייל כבר הפכה אותה לכוכבת מדורי האופנה, והיא אפילו מצליחה לגרום לשילוב בין שמלת מקסי למכנסיים להיראות קצת פחות מופרך. לסילבסטר היינו מאמצים את התסרוקת החמודה, שתהיה נוחה מאוד בכל בילוי, ובוחרים בחולצה בגזרת סינר חושפת גב יחד עם מכנסיים מחויטים.
הבגדים: שמלת סטרפלס אדומה של דיור קוטור עם חיתוכי פפלום במותניים.
השיער: קצר ומסורק לאחור.
האיפור: מראה נקי עם קו שחור דקיק המדגיש את העיניים ושפתון בהיר בגוון טבעי.
השורה התחתונה: לאחר לא מעט תלאות על השטיח האדום, לורנס למדה לוותר על השמלות הכבדות מדי ולבחור בשמלה קלילה יחסית המחמיאה לגופה ומציגה מראה צעיר ועדכני. למראה הצער, גם הפעם היא מעדה על השטיח האדום – אם כי לא באשמת השמלה. לדעתנו, חצאית ארוכה בגוון בולט יכולה לשדרג כל מראה ולהתאים גם לאירועי ערב השנה החדשה – בהנחה שאין כוונה לפזז על רחבת הריקודים.
הבגדים: שמלה של ורסאצ'ה עם מחשוף עמוק וגזרה חובקת ירכיים הנפתחת לחצאית עם שובל ארוך. החידוש המוצלח הוא כריות כתפיים שמהן תלוי מעין של אחורי רפוי.
השיער: תסרוקת גלית לצד אחד.
האיפור: עיניים מעושנות ושפתיים מעט מבריקות בגוון טבעי.
השורה התחתונה: הדסון חוזרת אל הגלאם ההוליוודי ומוכיחה שגם קלאסיקה יכולה להפוך להצהרה אופנתית עדכנית. השילוב הנבון בין כל המרכיבים הנפיצים גרם לה לבלוט על השטיח האדום ושם אותה על מפת הסטייל העולמי. אומנם מדובר בשמלה שמתאימה רק לאוסקר, אך בסילבסטר ניתן לבחור בז'קט בהיר עם כריות כתפיים מעוצבות במראה ארכיטקטוני.